Zsoltárok könyve
Jézus Krisztus, a győzelmes pap-király
Zsolt 110,1-7
Lekció: Zsid 1,1-14; 7,11-28
Fő üzenet: igaz képet adni a Messiásról. Látni Krisztus erejét, hatalmát, ítéletét, szépségét
Mit gondoltok, vajon melyik a leggyakrabban idézett ószövetségi igeszakasz? Melyik részt ásták elő leggyakrabban a szent írók az ószövetség kincsestárából? Meglepőnek tűnhet, hogy a 110. zsoltárt. Az első vers a leggyakrabban idézet ige az Újszövetségben, az egész zsoltár pedig a leggyakrabban idézet fejezet. Vajon miért éppen a 110. zsoltár? Hadd kezdjem egy kérdéssel a válaszadást.
Mi az a kép, amelyik Dávid királyról megjelenik benned először? Ha le kellene rajzolnod, milyen helyzetben örökítenéd meg? Raktározd el a válaszod! Majd pedig képzeld el, hogy meghívnak egy bibliai arcképcsarnokba. A kiállításon egy művész portréit látod, aki a Szentírás főbb szereplőit akarta egy-egy rájuk jellemző pillanatban megörökíteni. Végigsétálsz a képek előtt, és látod, amint Noé reménykedő tekintettel néz a visszaérkező galamb felé, Ábrahám épp kész feláldozni fiát, Józsué karddal vezeti a népet a csatába. Majd elérkezel Dávidhoz – és azt látod, hogy a festő azt a mozzanatot örökítette meg, amikor Dávid Ákis király előtt áll, és magát őrültnek tetetve, a nyálát a szakállán folyatva ment a filiszteus uralkodó elé. Furcsa és megdöbbentő választás, nem?
Pedig a kép igaz: egy valódi jelenetet ábrázol Dávid életéből, azonban mégsem mutatja be a teljes képet, sőt a reális képet sem. Voltak ehhez az esethez hasonló súlyos bukások Dávid életében, azonban összességében ő még is egy Isten szíve szerint való férfi volt, aki szenvedéllyel szerette és szolgálta Urát. 
Mégis sokan ehhez hasonló torzítást követnek el ma is – csak nem Dávid, hanem az Úr Jézus portréján. A kultúrában és közbeszédben Jézus elfogadó, szelíd, békességre törekvő, nem kritizáló oldalát mutatják. Ez a kép valós, hiszen Jézus azt mondja magáról, hogy „tanuljátok meg tőlem, hogy szelíd és alázatos lelkű vagyok”. Azonban mégis torzzá válik, ha csupán itt megállunk: így lett a közgondolkodásban az Úr Jézusból egy elnőiesedett figura. Igaz, hogy Jézus Isten Báránya, aki nem nyitotta meg száját az őt nyírók előtt, azonban Ő egyúttal Júda oroszlánja is, aki a mindenség Királya, és visszajön megítélni a világot. 
Az ókori keresztyének ezért szerették ezt a zsoltárt: mert talán minden más ószövetségi résznél világosabban beszél a Messiás királyságáról és győzelméről. A zsoltárban bemutatott Krisztus erős uralkodó, győzelmet arató hadvezér. Azért idézték olyan gyakran a keresztyének, mert reménységüket táplálta az Úr Jézus királyságára való emlékezés. Remélem, hogy a mi áldásunkat is fogja most szolgálni Dávid éneke.
Felolvasni: Zsolt 110,1-7
1. A Messiás-király
A zsoltár két fél közti beszédhelyzettel indul: „Így szól az ÚR az én uramhoz.” Kétszer szerepel az úr szó. Az első esetben több bibliában nagybetűvel van írva, ami arra vonatkozik, hogy itt az isteni nevet, a Jahveh-t találjuk az eredetiben. A második úr pedig az adonáj szó, ami vonatkozhat Istenre, földi királyra vagy udvarias megszólításra is. A zsoltár nagy kérdése: kit takar ez az úr? Sok fantasztikus elképzelés látott napvilágot, azonban ha a szövegkörnyezetből és a Biblia bizonyságtételéből indulunk ki, a válasz egyértelmű: az „úr”, akihez Jahveh szól, a Messiás, Isten Felkentje. Egyrészt azért, mert a zsoltárban elhangzó ígéretek túlhaladják minden emberi király uralmát. Vajon ki osztozhatna Isten trónján? Kinek ígéri meg Isten, hogy uralkodik, és lábai alá veti ellenségeit? Ki alkalmas az ítéletre? Nem más, mint Isten felkent szolgája, aki megváltja és győzelemre vezeti Isten népét. Másrészt pedig az Újszövetség egyöntetűen azt tanúsítja, hogy nem földi királyról szólnak e szavak:

„42Hogyan vélekedtek Krisztusról, kinek a fia? Azt mondták neki: Dávidé. 43Ismét kérdezte őket: De hát hogyan hívhatja őt Dávid a Lélek által urának, amikor azt mondja, hogy 44szólt az Úr az én uramnak: ülj jobbom felől, míg ellenségeidet lábad alá nem vetem. 45Ha tehát Dávid Urának hívja őt, hogyan lehet neki fia? 46Erre senki sem tudott felelni neki egyetlenegy szót sem. Attól a naptól fogva nem is mert kérdezni tőle többé senki semmit.” (Mt 22,42-46)
„34Mert nem Dávid ment fel a mennybe, hiszen ő maga mondja: Azt mondta az Úr az én Uramnak: Ülj az én jobb kezem felől, 35amíg ellenségeidet lábad alá teszem zsámolyul. 36Bizonyosan tudja meg azért Izráel egész háza, hogy Úrrá és Krisztussá tette őt Isten, azt a Jézust, akit ti keresztre feszítettetek.” (ApCsel 2,34-36)
Vagyis a 110. zsoltár a messiási zsoltárok közé sorolhatjuk. A zsoltár a Messiás három tisztségét ünnepli: Krisztus király (1-3. v.), Krisztus pap (4. v.), Krisztus bíró (5-7. v.). Ezek összességéből egy igaz, helyes, kiegyensúlyozott kép áll össze Jézus Krisztusról.
Krisztus királyságát három képben mutatja be a Szentírás. Az első vers a király-Krisztus felmagasztaltatásáról szól. „1Így szól az ÚR az én uramhoz: Ülj a jobbomra, amíg ellenségeidet a lábad alá nem vetem zsámolyul.” Isten jobbján ülni nem csupán egy udvarias gesztus a fájó lábúaknak. Isten trónja a világmindenség Királyának széke, az univerzum fölötti uralmat jelképező tisztség. Isten trónján helyet kapni sokkal többet jelent, mint az olimpiai dobogó legfelső fokára állni. Isten trónszéke a dicsőség és tisztesség legmagasabb helye. Krisztus osztozik az Atyával a teljes uralomban, ahogy maga is megmondta: „Nékem adatott minden hatalom mennyen és a földön.” (Mt 28,18) Uralma tovább nem ideiglenes, nem csak a következő olimpia idejéig tart, hanem végleges: amíg csak ellenségei mind le nem győzetnek. 
A következő vers a Messiás erejéről beszél: „2Hatalmad pálcáját kinyújtja az ÚR Sionról, és azt mondja: Uralkodj ellenségeid között!” A Mindenható mondja azt, hogy Krisztus uralkodni fog, tehát így is lesz. Ellenségei lába zsámolyává fognak tétetni: háboroghatnak Krisztus ellen, de győzni nem tudnak felette. Krisztus fog uralkodni. Az Ő uralma azonban különös, Isten azt mondja neki, hogy ellenségei között uralkodjon. A földi királyok és hatalmak arra törekednek, hogy ellenségeiktől távol, tőlük biztonságban uralkodjanak – gondoljunk csak a kínai nagy falra vagy a vasfüggönyre, amelyek az ellenséges országoktól védték meg a birodalmakat. Azonban Krisztus nem veszi ki népét az ellenséges világból, hanem itt juttatja őket uralomra. Sóvá és világossá teszi őket, és a pokol kapui sem fognak diadalmaskodni egyházán. Hiába acsarkodnak rá az ellenségek, nem tudják Őt, se pedig népét térdre kényszeríteni.
Ám a dicső Királyhoz megfelelő nép is illik. A harmadik vers éppen ezért Krisztus népéről szól. „3Néped készségesen követ szent öltözetben sereggyűjtésed napján. A hajnalpír méhéből jön ifjúságod harmatja.” Ez egy nagyon nehéz vers az eredetiben, nem mindig világos a zsoltáros gondolata. Pár dolgot azonban láthatunk. Először is Krisztus népe készséges. Az eredetiben egész pontosan így hangzik: „néped önkéntes áldozat”. Krisztust népe nem parancsból, kényszerből vagy félelemből követi, hanem saját akaratából, örömmel, készségesen. A mi szívünk a Királyunké, és boldogan, örömmel megyünk oda, ahová hív minket. Másodszor Krisztus népe szent öltözetben követi királyát. Dicső királyhoz dicső nép illik: mindannyian keresztyének a Krisztus által megszerzett kegyelembe vagyunk felöltöztetve. Vagyis a mi ékességünk nem fizikai, hanem lelki: Krisztusért igazak vagyunk Isten előtt, bűneink foltjaitól meg vagyunk tisztítva, új szívet kaptunk, és mindez átsugárzik életünkön. A szentség öltözetét kell viselnünk, undorodva a bűntől, és ragaszkodva a jóhoz. Ez jellemzi Krisztus népét. Harmadszor pedig ez a buzgó, erővel teli, nagy nép. Erre utal az utolsó rész: „hajnalpír méhéből jön ifjúságod harmata.” Kálvin Krisztus megváltottait a hajnali harmathoz hasonlítja:
 ahogy a harmat bőséggel megöntözi a földet reggelre, úgy Krisztus választottai is bőségben találhatók meg minden ágazatban, népben, nemzetségben és nyelvben. Erejük megújul, mert Királyuk tereli és táplálja őket. Ifjak – ha nem is testben, de lélekben, hogy buzgón kövessék, amit Uruk mond.
Krisztus királysága tehát csodálatos, mert Övé a legnagyobb méltóság, az ellenállhatatlan uralom, és a legszebb nép.
2. A Messiás-pap

A negyedik vers Krisztus egy másik oldalát mutatja be: Ő nemcsak király, hanem pap is. „4Megesküdött az ÚR, és nem másítja meg: Pap vagy te örökké, Melkisédek rendje szerint.” Ez a zsoltár központi verse: három vers előzi meg, három követi. Krisztus egyik megkülönböztető vonása, hogy nemcsak teljhatalmú király, hanem örök pap is. Ez páratlan volt Izráelben. A zsidók között senki sem tölthette be a királyi és papi tisztet egyszerre. A királyok jellemzően Dávid ágán, Júda törzséből származtak, míg a papok Áron ágán, Lévi törzséből. Krisztus azonban nemcsak Dávid sarja, király, hanem pap is az isteni eskü alapján. 
Azonban azt is látjuk, hogy Krisztus másfajta pap: nem Lévi törzséből származik, hanem Melkisédek rendje szerint való. Melkisédek mondhatni egy „epizódszereplő” a Szentírásban, a 110. zsoltár kivételével csupán az 1Móz 14,18-20 versekben van róla említés az Ószövetségben (ellenben a Zsidó levél sokat beszél róla). Egy érdekes szereplő, akiről azt tudjuk, hogy pap volt, „a magasságos Isten papja” (1Móz 14,18), ám ugyanakkor Sálem, azaz Jeruzsálem királya is. Vagyis Melkisédek egyesítette magában a papi és királyi tisztséget, és ezzel előremutatott Krisztusra. 
Mi az értelme, hogy Krisztust ehhez az érdekes ószövetségi személyhez hasonlítjuk? Az, hogy ezzel Krisztus túlmutat az ószövetségi papokon. Áron fiai is papok voltak, azonban Krisztus tőlük megkülönböztetettebb, nagyobb pap. A Zsidó levél ezt emeli ki:
„23És amíg azok többen lettek papokká, mert a halál miatt nem maradhattak meg, 24addig neki, mivel örökké megmarad, változatlan a papsága. 25Ennélfogva mindenkor üdvözítheti is azokat, akik általa járulnak Istenhez, mert mindenkor él, hogy közbenjárjon értük. 26Mert ilyen főpap illett hozzánk: szent, ártatlan, szeplőtelen, a bűnösöktől elkülönített, és aki az egeknél magasságosabb lett, 27akinek nincs szüksége arra, mint a főpapoknak, hogy napról napra előbb a saját bűneiért vigyen áldozatot, azután a nép bűnéért, mert ezt egyszer megcselekedte, amikor önmagát feláldozta. 28Mert a törvény gyarló embereket rendel főpapokká, a törvény utáni eskü beszéde pedig az örökké tökéletes Fiút.” (Zsid 7,23-28)
A lényeg: Krisztus papi szolgálata hatásosabb az ároni papságénál. Az ároni papok állatokat áldoztak – amelyek valójában nem segíthettek a bűnös emberen. Az ároni papok maguk is bűnösek voltak, és egy nagyobb közbenjáró pap szolgálatára szorultak. Az ároni papok meghaltak, és nem folytathatták szolgálatukat. Ellenben Krisztus nem állatot, hanem az Ő tökéletes életét ajánlotta fel váltságul. Ő tökéletes, tiszta, bűntelen volt, aki közbenjárhatott a bűnösökért. Ő örökké él, és senkinek sem kell őt felváltania a szolgálatban.
A lényeg ez: Krisztus papsága hatásosabb, erőteljesebb, maradandóbb. Ő a végsőkig szerette megváltottait, és saját vérét ontotta értük. Ő kész volt az Isten által elfogadható egyetlen áldozatra: tökéletes életét és erejét ontotta ki a bűn büntetéseként. Mivel Ő Isten, el tudta hordozni a büntetést, és megtisztított minket a bűneinktől. Ő nem Áron utóda, hanem Melkisédek rendje szerinti pap, az igazi Pap. Ő a Megváltó.
3. A Messiás-bíró

Az utolsó három vers egy újabb szögből mutatja be Krisztus személyét. Ő az igaz Bíró, aki ítéletet tart ellenségein. „5Az ÚR van jobbodon; haragja napján összezúzza a királyokat. 6Ítéletet tart a nemzetek fölött, tele lesz a föld holttestekkel, összezúzza sok ország fejét.” Ezek a képek az ítéletet végrehajtó Messiást mutatják be. Az Ő haragja napja el fog jönni, és összezúzza azokat, akik lázadtak ellene. Ítélete súlyos lesz, országok pusztulnak el, emberek sokasága jut a kárhozatra. Krisztus nem fog felhagyni az igazságszolgáltatással, amíg végére nem ér. Ezt ábrázolja az utolsó vers: „7Az út menti patakból iszik, ezért emeli föl a fejét.” Krisztus olyan, mint egy tántoríthatatlan hadvezér. Nem engedi, hogy figyelmét a legapróbb dolog is elvonja. Az igazságszolgáltatás hevében szomjazik, ám nem megy a sátrához, hogy ott oltsa szomját, hanem gyorsan, az út melletti patakból vesz vizet magához. Mint Gedeon választott háromszáz embere, nem hajol le a vízhez, hanem a csatára összpontosítva gyorsan kortyol párat, és halad tovább. Jézus Krisztus nem hagyja a jó ügyet földre esni, nem fogja a gonoszt büntetlenül hagyni. Az ítélet napján mindenki számot ad majd neki.
Krisztusnak ez a vonása szinte teljesen hiányzik a mostani gondolkodásból. Furcsának, rémisztőnek, bizarrnak tartják, sokkal kellemesebb a szívnek a mindig szerető Jézus képe. Ám a valósághoz ez is hozzátartozik. Jézus sokat beszél magáról úgy, mint Bíróról, aki majd kárhozatra küld sokakat.

„31Amikor pedig eljön az Emberfia az ő dicsőségében és vele mind a szent angyalok, akkor elfoglalja majd dicsőségének trónusát. 32Elébe gyűjtetnek mind a népek, és elválasztja őket egymástól, miként a pásztor elválasztja a juhokat a kecskéktől. 33A juhokat jobb keze felől, a kecskéket pedig bal keze felől állítja. 34Akkor ezt mondja a király a jobb keze felől állóknak: Gyertek, én Atyámnak áldottai, örököljétek azt az országot, amely számotokra készíttetett a világ teremtésétől fogva. … 41Akkor szól majd a bal keze felől állókhoz is: Távozzatok tőlem, ti átkozottak, az örök tűzre, amely az ördögnek és az ő angyalainak készíttetett!” (Mt 25,31-34.41)
Kálvin a következőt mondja ennek kapcsán:

„Hol van tehát a szelídségnek és kedvességnek az a lelkülete, amellyel a Szentírás máshol felruházza Őt [Krisztust]? A válaszom az, hogy mint ahogy a pásztor gyengéd a nyája iránt, azonban ádáz és félelmetes a farkasokkal és rablókkal, úgy Krisztus is kedves és gyengéd azok iránt, akik az Ő gondjaira bízzák magukat, míg azok, akik tudatosan és makacsul visszautasítják igáját, érezni fogják azt a szörnyű és rettenetes hatalmat, amellyel Ő bír.”

Krisztus gyengéd szeretete és bűngyűlölő ítélethozatala nincs tehát ellentétben egymással. Az, hogy melyiket tapasztalod, attól függ, hogy Krisztus jobb vagy val oldalán állsz? Ugye akarsz az Ő jobbján szeretetének fényében sütkérezni? Ugye nem akarod megvonni magadtól az Ő jó, bölcs, irgalmas pásztorolását? lásd meg e zsoltárból Krisztus erejét és szeretetét, és higgy benne, mint Megváltódban!
4. Alkalmazásként
Végül pedig mit mondhatunk alkalmazásként? Világos, hogy az egész zsoltár középpontjában Jézus Krisztus áll. Tehát mindannak, amit a zsoltárból tanultunk, a Krisztushoz való viszonyunkat kell megváltoztatnia. Három területet emelnék ki.

Először is gerjesszen a zsoltár csodálatot a szívünkben Krisztus iránt. Krisztus itt élt, járt, szenvedett és meghalt a földön. Tűrte a megaláztatást, az emberek megvetették és leköpték. Ám ennek már vége, Krisztus felmagasztaltatott! Az a Krisztus, akit Megváltódként ismersz, akiben hiszel, akihez tértél, az az Atya jobbján ülő dicsőséges Úr. A világegyetem feletti uralomban osztozó Király. Legyen ez a gondolat hatással az istentiszteletedre! Mondd el Krisztusnak, hogy mennyire csodálod, hogy Ő a felmagasztalt Messiás viseli gondodat, meghallgatja kiáltásodat, foglalkozik problémáddal, terelget, mint bárányát, gyűjt össze a seregébe és ad részt neked az országában. Ő a legnagyobb Úr, mégis törődik a legkisebbekkel is. Imádd a te Uradat!

Másodszor indítsa szeretetre szívünket Dávid éneke. Krisztusod az, aki saját élete feláldozásával megváltott téged. Aki részese lett a vérnek és szenvedésnek miattad. Kitartott a végsőkig, a halál pillanatáig, hogy téged megtisztítson. Teremjen ez a szeretet engedelmességet az életedben. Ha ilyen főpapunk van, buzduljunk fel a jó cselekedetre. Ne fizessünk gonosszal Krisztus nagy áldozatáért!

Harmadszor pedig legyen nagy a bizalmad Krisztus iránt. A zsoltár biztosít, hogy Krisztus uralma alatt tart mindent, Ő győzni fog, és megítéli ellenségeit. Támasszon ez bátorságot a szívedben Krisztus ügyében. Ha Ő a győztes, akkor nem kell félned az emberektől, nem kell félned a bizonyságtételtől. Ha Ő a győztes, akkor nincs okod az aggodalomra életed egyetlen területén sem. Néki adatott minden hatalom mennyen és földön – menj el azért, és légy buzgó Krisztusodért! Ámen.
� Calvin’s Commentary on Psalms. Zsolt 110,3.


� Calvin’s Commentary on Psalms. Zsolt 110,7.

